Aftonbladet
Store norske leksikon,Samfunn,Medier,Aviser,Utenlandske aviser
Aftonbladet er en svensk kveldsavis og nettavis som utgis i Stockholm. Aftonbladet er en av Stockholms to store tabloidaviser, ved siden av Expressen. Aftonbladet er også den største svenske nettavisen. Avisen definerer sin profil som "uavhengig sosialdemokratisk". Avisen eies av Schibsted Media Group (91 prosent) og Landsorganisasjonen i Sverige (9 prosent).
Aftonbladet ble grunnlagt 1830 av Lars Johan Hierta, som Sveriges første moderne dagsavis. Avisen var opprinnelig liberal, men har skiftet politisk farge flere ganger. Under både første verdenskrig og andre verdenskrig hadde avisen en klar tyskvennlig innstilling.I 1956 solgte eieren, ingeniør T. Kreuger, avisen til LO, og den har siden 1966 vært eneste sosialdemokratiske avis i Stockholm. 1996 kjøpte Schibsted 49,9 % av aksjene i selskapet, 50,1 % ble beholdt av LO. I 2009 kjøpte Schibsted ytterligere 41,1 prosent av aksjene, og har siden da en eierandel på 91 prosent. Etter flere år med sterk opplagsvekst var Aftonbladet i 2003 den største dagsavisen i Norden, med opplag på 443 000 (2002). I 2018 var opplaget drøyt 200 000. Les mer i Store norske leksikon Sverige Media i Sverige norsk presses historie